KELMĖS RAJONO SAVIVALDYBĖS TARYBA

SPRENDIMAS

DĖL SOCIALINIŲ PASLAUGŲ TEIKIMO GLOBĖJAMS (RŪPINTOJAMS) IR ĮVAIKINTOJAMS KELMĖS RAJONE TVARKOS APRAŠO PATVIRTINIMO

2017 m. rugsėjo 28 d. Nr. T-288

Kelmės

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos socialinių paslaugų įstatymo 18 straipsnio 9 dalimi, Socialinių paslaugų katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, 14.8 papunkčiu, Asmens (šeimos) socialinių paslaugų poreikio nustatymo ir skyrimo tvarkos aprašu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus asmens bei suaugusio asmens su negalia socialinės globos poreikio nustatymo metodikos patvirtinimo“, ir atsižvelgdama į Globėjų (rūpintojų) ir įtėvių paieškos, rengimo, atrankos, konsultavimo ir pagalbos jiems paslaugų teikimo rekomendacijas, patvirtintas Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos direktoriaus 2011 m. birželio 22 d. įsakymu Nr. BV-16 „Dėl Globėjų (rūpintojų) ir įtėvių paieškos, rengimo, atrankos, konsultavimo ir pagalbos jiems paslaugų teikimo rekomendacijų patvirtinimo“, Kelmės rajono savivaldybės taryba nusprendžia:

Patvirtinti Socialinių paslaugų teikimo globėjams (rūpintojams) ir įvaikintojams Kelmės rajone tvarkos aprašą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Vaclovas Andrulis

PATVIRTINTA

Kelmės rajono savivaldybės tarybos

2017 m. rugsėjo 28 d.

sprendimu Nr. T-288

SOCIALINIŲ PASLAUGŲ TEIKIMO GLOBĖJAMS (RŪPINTOJAMS) IR ĮVAIKINTOJAMS KELMĖS RAJONE TVARKOS APRAŠAS

I SKYRIUS

BENDROSIOS NUOSTATOS

1. Socialinių paslaugų teikimo globėjams (rūpintojams) ir įvaikintojams Kelmės rajone tvarkos aprašas (toliau – Aprašas) reglamentuoja vaikus globojančiai šeimai, globėjams (rūpintojams), įtėviams ir šeimynų dalyviams ar besirengiantiems jais tapti nuolat teikiamą atestuotų socialinių darbuotojų ir kitų specialistų pagalbą, jos skyrimo ir teikimo tvarką, mokėjimą už šią paslaugą, skundų nagrinėjimą.

2. Aprašas parengtas vadovaujantis Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos socialinių paslaugų įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos socialinės apsaugos ir darbo ministro patvirtintu Asmens (šeimos) socialinių paslaugų poreikio nustatymo ir skyrimo tvarkos aprašu ir kitais teisės aktais.

Aprašas taikomas vaikus globojantiems (rūpinantiems) asmenims ar įvaikintojams bei siekiantiems jais tapti asmenims, atestuotiems socialiniams darbuotojams, Kelmės rajono vaiko ir šeimos centrui (toliau – paslaugų įstaiga), Kelmės rajono savivaldybės administracijos Vaiko teisių apsaugos skyriui (toliau – VTAS), rajono savivaldybės administracijos Socialinės paramos skyriui (toliau – Socialinės paramos skyrius) ir kitoms įstaigoms, susijusioms su pagalbos globėjams (rūpintojams) ir įvaikintojams paslaugų gavimu.

3. Apraše vartojamos sąvokos:

Pagalbos globėjams (rūpintojams) ir įvaikintojams paslauga (toliau – pagalbos paslauga) – specialioji socialinės priežiūros paslauga, teikiama vaikus globojantiems (rūpinantiems) ar įvaikinusiems asmenims bei siekiantiems jais tapti.

Vaiko globa (rūpyba) – likusio be tėvų globos vaiko, įstatymų nustatyta tvarka patikėto fiziniam arba juridiniam asmeniui, priežiūra, auklėjimas ir ugdymas, kitų jam tinkamų dvasiškai ir fiziškai augti sąlygų sudarymas ir palaikymas, jo asmeninių, turtinių teisių bei teisėtų interesų gynimas ir atstovavimas jiems.

Įvaikinimas – procesas, kurio metu be tėvų globos likusiam vaikui panaikinamos tarpusavio asmeninės ir turtinės teisės ir pareigos su tėvais ir giminaičiais pagal kilmę ir sukuriamos tarpusavio asmeninės ir turtinės teisės ir pareigos su įtėviais bei jų giminaičiais kaip giminaičiams pagal kilmę.

Likęs be tėvų globos vaikas – vaikas iki 18 metų, kuriam įstatymų nustatyta tvarka yra nustatyta laikinoji ar nuolatinė globa (rūpyba).

Globojamas (rūpinamas) vaikas – tai toks vaikas, kuriam įstatymų nustatyta tvarka nustatyta globa (rūpyba).

Vaiko artimieji giminaičiai – seneliai, broliai ir seserys.

Būsimi globėjai (rūpintojai) – nuolat Lietuvos Respublikos teritorijoje gyvenantys fiziniai asmenys, kurie įstatymų nustatyta tvarka yra pateikę prašymą dėl vaiko globos (rūpybos) savivaldybės Vaiko teisių apsaugos skyriui.

Vaiko globėjas (rūpintojas):

– nuolat Lietuvos Respublikos teritorijoje gyvenantis fizinis asmuo (toliau – fizinis asmuo), kuris įstatymų nustatyta tvarka paskirtas užtikrinti likusio be tėvų globos vaiko priežiūrą, auklėjimą, atstovavimą jam, jo teisėms ir teisėtiems interesams;

– šeimyna, nevyriausybinių institucijų, organizacijų ir fizinių asmenų įsteigta vaikų globos įstaiga, įregistruota Juridinių asmenų registre (toliau – juridinis asmuo) ir įstatymų nustatyta tvarka turinti užtikrinti likusio be tėvų globos vaiko priežiūrą, auklėjimą, atstovavimą jam, jo teisėms ir teisėtiems interesams.

Įvaikintojai – Lietuvos Respublikos piliečiai ir užsieniečiai, taip pat ir sutuoktiniai, kurių vienas yra Lietuvos Respublikos pilietis, o kitas – užsienietis, nuolat gyvenantys Lietuvos Respublikoje, pateikę prašymą dėl įvaikinimo deklaruotos gyvenamosios vietos savivaldybės Vaiko teisių apsaugos skyriui.

Savivaldybės Vaiko teisių apsaugos skyrius – vaiko teisių apsaugos institucija (skyrius), savivaldybės teritorijoje įgyvendinantis pagrindines Jungtinių Tautų Organizacijos 1989 metų Vaiko teisių konvencijos nuostatas, vykdantis vaiko teisių apsaugą ir teisinėmis priemonėmis ginantis vaiko teises bei jo teisėtus interesus, organizuojantis ir prižiūrintis likusio be tėvų globos vaiko globą (rūpybą).

Atestuotas socialinis darbuotojas – asmuo, įgijęs teisę vykdyti asmenų, siekiančių globoti (rūpintis) ar įvaikinti vaiką, patikrinimą ir teikti tęstines paslaugas vaiką įvaikinus ar jam nustačius globą (rūpybą) šeimoje.

4. Kitos sąvokos atitinka Lietuvos Respublikos socialinių paslaugų įstatyme ir kituose teisės aktuose apibrėžtas sąvokas.

II SKYRIUS

PAGALBOS GLOBĖJAMS (RŪPINTOJAMS) IR ĮVAIKINTOJAMS PASLAUGOS TURINYS

5. Pagalbos paslauga – atrankos, konsultavimo bei mokymų organizavimo paslaugų teikimas suteikiant žinių ir kompetencijų, reikalingų auginant globojamus (rūpinamus) ir įvaikintus vaikus, asmenims, deklaravusiems gyvenamąją vietą Kelmės rajono savivaldybėje.

6. Pagalbos paslauga gali būti teikiama ir kitų rajonų globėjams (rūpintojams), sudarius lėšų kompensavimo sutartį su globėjų (rūpintojų) gyvenamosios vietos savivaldybe, kuri apmoka už paslaugas Kelmės rajono savivaldybės tarybos patvirtinta kaina.

7. Pagalbos paslaugos sudėtis: būsimų ir esamų globėjų (rūpintojų), įvaikintojų bei jų šeimos narių informavimas, konsultavimas (įskaitant tęstinį); įvadinių ir tęstinių mokymų būsimiems ir esamiems globėjams (rūpintojams), įvaikintojams organizavimas; išvadų dėl būsimų globėjų (rūpintojų) ir įvaikintojų pasirengimo globoti (rūpintis) ar įvaikinti vaiką rengimas; esamų globėjų (rūpintojų) ir įvaikintojų pakartotinis vertinimas; kartu su VTAS specialistais parinkimas be tėvų globos (rūpybos) likusiam vaikui tinkamiausio globėjo (rūpintojo) ar įvaikintojo; dalyvavimas sudarant ir peržiūrint vaiko globos (rūpybos) planą; tarpininkavimas dėl globojamų (rūpinamų), įvaikintų vaikų ryšio palaikymo su broliais ir seserimis, gyvenančiais kitų globėjų (rūpintojų), įvaikintojų šeimose ar globos įstaigose; savitarpio paramos grupių organizavimas; kitų socialinių paslaugų globėjams (rūpintojams) ir įvaikintojams bei jų šeimos nariams teikimas. Pagalbos paslaugos sudėtis nustatoma pagal paslaugos gavėjo poreikius.

III SKYRIUS

PAGALBOS GLOBĖJAMS (RŪPINTOJAMS) IR ĮVAIKINTOJAMS PASLAUGOS SKYRIMAS

8. Pagalbos paslauga skiriama vaikus globojantiems (rūpinantiems) ar įvaikinusiems bei siekiantiems jais tapti asmenims, kuriems nustatytas pagalbos paslaugos poreikis.

9. Kelmės rajono savivaldybės administracijos VTAS raštu kreipiasi į atestuotus socialinius darbuotojus dėl pagalbos paslaugos poreikio įvertinimo ir paslaugų teikimo asmenims, globojantiems (rūpinantiems) ar įvaikinusiems vaikus, taip pat siekiantiems tokiais asmenimis tapti. VTAS pateikia ir papildomus dokumentus teisės aktų nustatyta tvarka.

10. Asmuo, siekiantis tapti globėju (rūpintoju) ar įvaikintoju, taip pat globėjas (rūpintojas) ir įvaikintojas dėl pagalbos paslaugų skyrimo atestuotam socialiniam darbuotojui pateikia:

10.1. prašymą-paraišką socialinėms paslaugoms gauti (SP-8 forma, patvirtinta Lietuvos Respublikos socialinės apsaugos ir darbo ministro), kurią paslaugų įstaiga užregistruoja;

10.2. duomenis apie šeimos sudėtį, šeimos narių veiklos pobūdį ir jų socialinę padėtį (SP-1, SP-2 formos, patvirtintos Lietuvos Respublikos socialinės apsaugos ir darbo ministro);

10.3. asmens tapatybę patvirtinantį dokumentą (pasą, asmens tapatybės kortelę, leidimą nuolat gyventi Lietuvoje) (kopiją patvirtina paslaugų įstaiga);

10.4. gyvenamosios vietos deklaracijos pažymą (jei jos nepateikia VTAS);

10.5. esant reikalui, gali būti prašoma ir kitų dokumentų, susijusių su asmens socialinių paslaugų poreikio nustatymu.

11. Tuo atveju, kai globėjas (rūpintojas) ar įvaikintojas pagalbos paslaugos nepageidauja, prašymą-paraišką gali pateikti VTAS specialistai, kurie nustato pagalbos globėjui (rūpintojui) ar įvaikintojui reikalingumą. Paslaugų įstaigos pateikia atestuotam socialiniam darbuotojui globojamo (rūpinamo) ar įvaikinto vaiko aplankymų aktų, globos (rūpybos) plano ar globos (rūpybos) peržiūros aktų kopijas ir kitus dokumentus.

12. Atestuotas socialinis darbuotojas per 7 darbo dienas nuo asmens arba VTAS specialisto prašymo-paraiškos gavimo dienos nustato asmens socialinių paslaugų poreikį, užpildydamas asmens (šeimos) socialinių paslaugų poreikio vertinimo formą (patvirtintą Lietuvos Respublikos socialinės apsaugos ir darbo ministro). Atestuotas socialinis darbuotojas globėjų (rūpintojų) ar įvaikintojų socialinių paslaugų poreikį nustato atsižvelgdamas į VTAS specialistų rekomendacijas dėl pagalbos reikalingumo.

13. Atestuotas socialinis darbuotojas parengia visus reikiamus dokumentus dėl pagalbos paslaugų teikimo ir pateikia juos Socialinės paramos skyriui.

14. Socialinės paramos skyrius gali pareikalauti, esant neaiškumų, ir kitų dokumentų, reikalingų informacijai apie asmenį (šeimą) gauti.

15. Sprendimą dėl pagalbos paslaugos (toliau – sprendimas) asmeniui skyrimo priima Socialinės paramos skyriaus vedėjas ar jo įgaliotas asmuo ir užpildo sprendimo dėl socialinių paslaugų asmeniui (šeimai) skyrimo formą (SP-9 forma, patvirtinta Lietuvos Respublikos socialinės apsaugos ir darbo ministro). Sprendimas priimamas per 14 kalendorinių dienų nuo asmens socialinių paslaugų poreikio vertinimo išvadų pateikimo rajono savivaldybei dienos.

16. Socialinės paramos skyriaus atsakingas specialistas perduoda paslaugų įstaigai sprendimą bei grąžina pateiktus dokumentus. Atestuotas socialinis darbuotojas su sprendimu supažindina pasirašytinai paslaugos gavėją ir sprendimo kopijas pateikia Socialinės paramos skyriui ir VTAS bei įteikia paslaugos gavėjui.

17. Pagalbos paslaugos teikimo trukmė (dažnumas) nustatoma pagal poreikį.

18. Duomenis apie pagalbos paslaugos teikimą ir jos nutraukimą, gavęs informaciją iš paslaugų įstaigos, į Socialinės paramos informacinę sistemą (SPIS) suveda Socialinės paramos skyriaus atsakingas specialistas.

IV SKYRIUS

PAGALBOS GLOBĖJAMS (RŪPINTOJAMS) IR ĮVAIKINTOJAMS PASLAUGOS TEIKIMAS

19. Pagalbos paslauga asmeniui pradedama teikti kitą dieną po sprendimo gavimo.

20. Vienkartinio pobūdžio konsultacijos vaikus globojantiems (rūpinantiems) ar įvaikinusiems asmenims bei siekiantiems jais tapti teikiamos be sprendimo, apie konsultacijų suteikimą pažymima žurnale, kurio forma tvirtinama paslaugų įstaigos direktoriaus įsakymu.

21. Pagalbos paslauga gali būti teikiama paslaugų įstaigoje, paslaugos gavėjų namuose, įvairiose institucijose (socialinių paslaugų, švietimo, sveikatos priežiūros įstaigose, nevyriausybinėse organizacijose ir kt.).

22. Atestuoti socialiniai darbuotojai sudaro, saugo ir papildo pagalbos paslaugos gavėjo bylą, kurioje turi būti visi su paslaugos skyrimu, teikimu ir nutraukimu susiję dokumentai.

V SKYRIUS

MOKĖJIMAS UŽ PAGALBOS GLOBĖJAMS (RŪPINTOJAMS) IR ĮVAIKINTOJAMS PASLAUGOS TEIKIMĄ

23. Pagalbos paslauga Kelmės rajono savivaldybės būsimiems ir esamiems globėjams (rūpintojams) ir įvaikintojams bei jų šeimos nariams teikiama nemokamai.

24. Pagalbos paslauga kitų rajonų būsimiems ir esamiems globėjams (rūpintojams) ir įvaikintojams bei jų šeimos nariams yra mokama, sudarius lėšų kompensavimo sutartį su globėjų (rūpintojų) gyvenamosios vietos savivaldybe, kuri apmoka už paslaugas Kelmės rajono savivaldybės tarybos patvirtinta kaina.

VI SKYRIUS

PAGALBOS GLOBĖJAMS (RŪPINTOJAMS) IR ĮVAIKINTOJAMS PASLAUGOS TEIKIMO NUTRAUKIMAS

25. Pagalbos paslaugos teikimas nutraukiamas ar sustabdomas šiais atvejais:

25.1. globėjui (rūpintojui), įvaikintojui pateikus raštišką prašymą ir gavus atestuotų socialinių darbuotojų bei VTAS pritarimą;

25.2. globojamam (rūpinamam), įvaikintam vaikui tapus pilnamečiu;

25.3. pasibaigus vaiko globai (rūpybai);

25.4. globėjų (rūpintojų) ar įvaikintojų šeimai išvykus gyventi į kitą savivaldybę;

25.5. paslaugos gavėjui mirus;

25.6. išnykus paslaugos skyrimo priežastims (bendru atestuotų socialinių darbuotojų ir VTAS sutarimu).

26. Kai reikia pagalbos paslaugos teikimą nutraukti ar sustabdyti, paslaugų įstaiga raštu kreipiasi į Socialinės paramos skyrių, nurodydama sustabdymo ar nutraukimo priežastis.

27. Sprendimas dėl pagalbos paslaugos sustabdymo ar nutraukimo priimamas per 5 darbo dienas nuo informacijos gavimo iš paslaugas teikiančios įstaigos.

VII SKYRIUS

BAIGIAMOSIOS NUOSTATOS

28. Atestuoti socialiniai darbuotojai atsako už kokybišką pagalbos paslaugos teikimą.

29. Asmens socialinių paslaugų poreikio vertinimo išvadas, sprendimą dėl socialinių paslaugų asmeniui skyrimo asmuo, kiti suinteresuoti asmenys gali apskųsti rajono savivaldybės administracijos direktoriui.

30. Skundų dėl teikiamų paslaugų kokybės nagrinėjimą organizuoja rajono savivaldybės administracijos direktorius ar jo įgaliotas asmuo.

31. Aprašo įgyvendinimo kontrolę vykdo rajono savivaldybės administracijos direktorius ar jo įgaliotas asmuo.

_______________________